Kremona

Kremona () – miestas Italijoje, Lombardijoje; Kremonos provincijos centras. Miestas įsikūręs Po upės kairiajame krante, Po lygumos viduryje. Kremona žinoma dėl savo senos muzikos istorijos ir tradicijų, ypač smuikų gamintojų Antonijaus Stradivarijaus, Amačių ir Džiuzepės Gvarnerio.

Išvystyta mašinų, naftos apdirbimo, maisto pramonė, muzikos instrumentų gamyba.

Išlikusi XII a. katedra, XII–XV a. krikštykla, XIII a. miesto aikštė. Yra Stradivarijaus, miesto, žemdirbystės istorijos muziejai. Veikia Kremonos universitetas.

 Istorija 
Kremona įkurta romėnų 218 m. pr. m. e. gališkos cenomanų genties kaimo vietoje. Kremonoje mokėsi romėnų poetas Vergilijus. V a. miestas nusiaubtas gotų ir hunų. Nuo 451 m. vyskupijos centras. VII a. Kremona atstatyta langobardų. 1098–1249 m. buvo nepriklausoma komuna, svarbus Šiaurės Italijos amatų ir prekybos centras. Nuo 1167 m. Lombardijos lygos (Šiaurės Italijos miestų sąjunga) narė.

XIV–XV a. Kremoną paeiliui valdė Kavalkabų, Viskončių ir Sforcų giminės, 1499–1509 m. miestas priklausė Venecijos respublikai, nuo 1535 m. – Ispanijai, 1707–1860 m. – Austrijai (su pertraukomis). Nuo 1860 m. Italijos karalystės dalis.

 Sportas 
 US Cremonese (futbolo klubas).
 Stadio Giovanni Zini, stadiono talpa 20 600.

 Galerija 

 Šaltiniai 

Kategorija:Lombardijos miestai